b'\n_START_ARTICLE_\nStempel\n_START_PARAGRAPH_\nEt stempel er en sylinderformet gjenstand som beveger seg i et tilsvarende sylinderformet hulrom.\n_START_SECTION_\nStempel i motorer\n_START_PARAGRAPH_\nI en stempelmotor beveger stempelet seg i det sylinderformede hulrommet i en motorblokk. Stempelet er koblet til veivakselen via en stang som kalles r\xc3\xa5de. Rommet i sylinderen over stempelet er fylt med en bensin-luftblanding som antennes og trykker stempelet nedover med stor kraft. Stempelbevegelsene fra det ene d\xc3\xb8dpunktet til det andre kalles takter. _NEWLINE_Med unntak av den dobbeltvirkende stempelmotoren har man alltid ett stempel for hver sylinder._NEWLINE_Stempelet i motorer har en eller flere stempelringer, pakninger, som ligger i spor p\xc3\xa5 utsiden av stempelets sylinderflate og som skal hindre at trykket p\xc3\xa5 den ene siden av stempelet lekker over p\xc3\xa5 den andre._NEWLINE_Stempler brukes ogs\xc3\xa5 i en type kompressor.\n_START_SECTION_\nStempel i hydraulikk\n_START_PARAGRAPH_\nVed bruk av hydraulikk brukes vanligvis en olje i en hul sylinder med et bevegelig stempel. Stillingen p\xc3\xa5 stempelet bestemmes av oljemengden p\xc3\xa5 hver side av stempelet, og brukes til \xc3\xa5 flytte andre gjenstander med stor kraft. Bruksomr\xc3\xa5der for dette er bremser i biler og styringen av grabben p\xc3\xa5 gravemaskiner.\n_START_SECTION_\nStempel i spr\xc3\xb8yter i helsevesenet\n_START_PARAGRAPH_\nI sp\xc3\xb8yter, som brukes til medikamentoppl\xc3\xb8sninger, er stempelet en sylinderformet gummigjenstand med stempelarm i plast. Tidligere var spr\xc3\xb8yter for medikamenter vanligvis laget med glassylinder og metallstempel.\n_START_SECTION_\nStempel for dokumenter / kontorbruk\n_START_PARAGRAPH_\nEt stempel betegner ogs\xc3\xa5 et h\xc3\xa5ndtak med en trykkflate i gummi med bokstaver og eventuelt en logo som er speilvendt slik at blekk p\xc3\xa5 stempelet kan lage et avtrykk p\xc3\xa5 et dokument med tittel, navn, institusjon, adresse, telefonnummer, myndighetsnummer eller dato.'